CELEX: 32017R2281
Language: ro
Date: 2017-12-11 00:00:00
Title: Regulamentul de punere în aplicare (UE) 2017/2281 al Comisiei din 11 decembrie 2017 de autorizare a majorării limitelor de îmbogățire a vinului produs din strugurii recoltați în 2017 din anumite regiuni vitivinicole din Germania și din toate regiunile vitivinicole din Danemarca, Țările de Jos și Suedia

12.12.2017   
            
            
               RO
            
            
               Jurnalul Oficial al Uniunii Europene
            
            
               L 328/17
            
         REGULAMENTUL DE PUNERE ÎN APLICARE (UE) 2017/2281 AL COMISIEI
   din 11 decembrie 2017
   de autorizare a majorării limitelor de îmbogățire a vinului produs din strugurii recoltați în 2017 din anumite regiuni vitivinicole din Germania și din toate regiunile vitivinicole din Danemarca, Țările de Jos și Suedia
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 91,
   întrucât:
   
               (1)
            
            
               Punctul A.3 din partea I a anexei VIII la Regulamentul (UE) nr. 1308/2013 prevede că statele membre pot solicita majorarea cu până la 0,5 % în volum a limitelor de creștere a tăriei alcoolice (îmbogățire) a vinului în anii în care condițiile climatice au fost deosebit de nefavorabile.
            
         
               (2)
            
            
               Danemarca, Germania, Țările de Jos și Suedia au solicitat astfel de majorări ale limitelor de îmbogățire a vinului produs din strugurii recoltați în anul 2017, deoarece condițiile climatice din timpul perioadei de vegetație au fost deosebit de nefavorabile. Danemarca, Țările de Jos și Suedia au depus astfel de cereri pentru toate regiunile lor vitivinicole. Germania a solicitat majorarea limitelor de îmbogățire doar pentru vinurile produse din soiul de struguri de vin roșii Dornfelder din regiunile Ahr, Mittelrhein, Mosel, Nahe, Pfalz și Rheinhessen.
            
         
               (3)
            
            
               Ca urmare a condițiilor climatice deosebit de nefavorabile din cursul anului 2017, limitele creșterii tăriei alcoolice naturale prevăzute la punctul A.2 din partea I a anexei VIII la Regulamentul (UE) nr. 1308/2013 nu permit producerea unui vin cu tărie alcoolică totală adecvată din toate sau din anumite soiuri de struguri din anumite regiuni vitivinicole pentru care ar exista, în mod normal, cerere pe piață.
            
         
               (4)
            
            
               Prin urmare, este adecvat să se autorizeze majorarea limitelor de îmbogățire a vinului produs din toate sau din anumite soiuri de struguri de vin recoltați în 2017 în regiunile vitivinicole din Danemarca, Germania, Țările de Jos și Suedia.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
            
         ADOPTĂ PREZENTUL REGULAMENT:
   Articolul 1
   Prin derogare de la punctul A.2 din partea I a anexei VIII la Regulamentul (UE) nr. 1308/2013, în regiunile vitivinicole sau într-o parte a acestora, menționate în anexa la prezentul regulament, și pentru toate soiurile sau pentru anumite soiuri de struguri de vin specificate în anexa respectivă, majorarea tăriei alcoolice naturale în volume a strugurilor proaspeți recoltați în anul 2017, a mustului de struguri, a mustului de struguri parțial fermentat, a vinului nou aflat încă în fermentație și a vinului produs din strugurii recoltați în anul 2017 nu depășește 3,5 % vol.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 decembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      ANEXĂ
      
         Soiuri de struguri de vin și regiuni vitivinicole sau o parte a acestora pentru care este autorizată majorarea limitei de îmbogățire în conformitate cu articolul 1
      
      
                  Statul membru
               
               
                  Regiuni vitivinicole sau părți ale acestora (zonă vitivinicolă)
               
               
                  Soiuri
               
            
                  Danemarca
               
               
                  Toate regiunile vitivinicole (zona A)
               
               
                  Toate soiurile autorizate de struguri
               
            
                  Germania
               
               
                  Regiunea vitivinicolă din Ahr (zona A)
               
               
                  Dornfelder
               
            
                  Regiunea vitivinicolă din Mittelrhein (zona A)
               
            
                  Regiunea vitivinicolă din Mosel (zona A)
               
            
                  Regiunea vitivinicolă din Nahe (zona A)
               
            
                  Regiunea vitivinicolă din Pfalz (zona A)
               
            
                  Regiunea vitivinicolă din Rheinhessen (zona A)
               
            
                  Țările de Jos
               
               
                  Toate regiunile vitivinicole (zona A)
               
               
                  Toate soiurile autorizate de struguri
               
            
                  Suedia
               
               
                  Toate regiunile vitivinicole (zona A)
               
               
                  Toate soiurile autorizate de struguri